བོད་ཀྱི་དེང་རབས་བརྩམས་སྒྲུང་གི་ཐོག་མའི་སྐབས་དང་།ཡང་ན་དེང་བར་གྱི་སྤྱིར་བཏང་གི་རྩོམ་པ་པོ་དང་ཀློག་པ་པོ་ལ་ད་དུང་འདིའི་གལ་གནད་ཆེན་པོར་ངེས་ཤེས་རྙེད་ཡོད་པ་མ་རེད།བརྩམས་སྒྲུང་ཞེས་པ་དོན་སྙིང་ཅན་གྱི་བརྗོད་དོན་ཞིག་མགོ་རྔ་ཚང་ཞིང་གོ་རིམ་གསལ་བ་ཆ་རྫོགས་པའི་གཏམ་རྒྱུད་ཅིག་ལ་སྦྱར་ནས་འབྲི་རྒྱུ་ཙམ་ལ་ངོས་བཟུང་ཡོད།དེ་བས།བརྩམས་སྒྲུང་འབྲི་དུས་འཚོ་བ་ལ་ཕར་གཞོལ་ཆེ་བའི་སྒོ་ནས་གོ་རིམ་གསལ་ཞིང་ཆ་རྫོགས་པ་ལྟ་བུ་ཞིག་བྲིས་ཡོད་ཀྱང་།གོ་རིམ་འབྲི་བའི་ཁྲོད་ཀྱི་འཚོ་བར་སྣང་བ་དེ་དག་ལ་ངེས་པ་དོན་གྱིས་བརྩམས་སྒྲུང་གི་མཛེས་པ་འདོན་ཐུབ་པའི་བྱེད་ནུས་ཡོད་མེད་ཅི་ཆ།ཚད་ཅུང་མཐོ་བའི་རྩོམ་རིག་སྒྱུ་རྩལ་གྱི་བློ་སྦྱོང་མེད་ཚེ་འཚོ་བ་དེ་ལུང་མ་བསྟན་པ་ཙམ་དུ་འགྱུར་ཉེན་ཡོད་ལ།བོད་རྩོམ་བརྒྱུད་རིམ་དང་གོ་རིམ་གསལ་བ་ཅན་མང་བོ་ལ་དེ་ལྟའི་སྐྱོན་བྱུང་ཀྱང་ཡོད།